
FEJLETT ROBOTIKUS ÉS VIRTUÁLIS TERÁPIA HATÉKONYSÁGÁNAK VIZSGÁLATA AKUT ÉS SZUBAKUT STROKE-OS BETEGEK KEZELÉSÉBEN

Bevezetés: A stroke utáni rehabilitáció egyik lényeges alapja a neurorehabilitáció, melyet számos standard és újszerű terápiás kezeléssel kibővíthetünk. Ilyen modern kezelési módszer lehet a virtuális terápia, vagy éppen a robotasszisztált eszközök használata is, melyekkel a stroke utáni rehabilitáció komplexebbé, ezáltal pedig jelentős mértékben eredményesebbé tehető.

Célkitűzés: Jelen kutatásunk célja az, hogy összehasonlítsuk a fejlett robotikus terápia, a virtuális terápia és a hagyományos fizioterápia hatékonyságát akut és szubakut stroke-on átesett betegek rehabilitációjában. Ezenfelül további célunk az, hogy bebizonyítsuk a korai mobilizációs mozgásprogram fontosságát akut stroke-os betegek kezelésében.

Módszer: A kutatás kvantitatív, randomizált, vak prospektív klinikai kutatás volt, melyet a Somogy Vármegyei Kaposi Mór Oktató Kórház neurorehabilitációs egységén és neurológiai osztályán belül végeztünk. A résztvevőket randomizált módon 3 egyenlő csoportba osztottuk (n=10 fő/csoport): robotasszisztált korai mobilizáció + virtuális valóság terápia (ROB+VR), robotasszisztált korai mobilizáció + hagyományos fizioterápia (ROB+FIZ), hagyományos fizioterápia (CON). A mozgásprogram felosztása a következő volt: 1 óra/alkalom/nap, 5 nap/hét 3 héten keresztül. Az eredmények mérésére a következő validált teszteket alkalmaztuk: Módosított Rankin Skála, Barthel Index, EQ-5D-5L életminőség kérdőív, Berg Balance Skála, 6 perces járásteszt.

Eredmények: Mindhárom csoport javulást mutatott a legtöbb eredmény esetében. A csoportokat összehasonlítva a legnagyobb javulást a ROB+VR csoport eredményei érték el szinte az összes teszt esetében. A beavatkozás végére a tesztek eredményei közül a 6 perces járásteszt lett a legkiemelkedőbb a beavatkozás végére (94,58%-os javulás).

Megbeszélés: Eredményeink kimutatták, hogy a robotikus korai mobilizáció és az azt követő virtuális valóság terápiával egybekötött mozgásprogram jelentős mértékben javítja a stroke utáni rehabilitáció eredményességét.



